У гады руска-польскай вайны сярэдзіны XVII стагоддзя за ўладанне Быхавым неаднойчы змагаліся абодва ваюючыя бакі. З тых часоў нават пайшла па свеце жахлівая легенда пра казацкага атамана-пярэваратня Івана Залатарэнку. Жорсткі атаман не шкадаваў ні старых, ні малых. Ягоныя казакі секлі людзей, палілі і рабавалі вёскі, здзекваліся з жанчын. Многа хто жадаў смерці крываваму атаману, аднак забіць яго было немагчыма. Казалі, што ён самы сапраўдны пярэварацень. І тады быхаўскія святары адлілі з царкоўных прылад сярэбраную кулю, замовілі яе і даручылі разабрацца са злыднем мясцоваму арганісту. Ён стрэліў са званніцы і трапіў прама ў сэрца атаману.